એક વખત તેમના પ્રેમની નાજુક-શારીરિક ક્ષણોને મોબાઈલના વીડિયો કલીપિંગમાં તેના પ્રેમીએ ઉતારી લીધી અને હવે તેના પ્રેમીએ અસલી સ્વરૂપ બતાવ્યું અને તેને તે બતાવી ધમકાવવા લાગ્યો અને એક કૉલગર્લની જેમ તેના વર્તુળમાં તે મોકલવા લાગ્યો. મા-બાપને છેતરવાનો તેને ખૂબ જ પસ્તાવો થયો, પણ કોઈ રસ્તો મળતો નહોતો. બરબાદીના રસ્તે પરાણે આગળ ધપતી નેહાના ગુલાબી સ્વપ્નાઓ પર હકીકતનો ઍસિડ ફરી વળતાં પ્રેમનો રૂપાળો ચહેરો બેવફાઈથી બેડોળ બની ગયો. અંતે તેની બેનપણીને મળી બધી વાત જણાવી. તેની બેનપણી તો એસએસસીની પરીક્ષાની તૈયારી કરતી હતી. નેહાએ રડતાં રડતાં કહ્યું, ‘મરતાં પહેલાં તને મળીને થોડોક ભાર ઓછો થયો…..’ આ તરફ તેની બેનપણીએ સમયસૂચકતા વાપરી તેનાં મા-બાપને જાણ કરી. તેનાં મા-બાપ તો આઘાતમાં સરી પડ્યાં, પણ નેહાને ઘરે લઈ આવ્યાં.